寄題撫松堂
作者：蘇過
朝代：宋

paragraphs: 胸中朝市遠，何必擇所居。
門無結駟客，山林入吾廬。
西洛有君子，筑室城之隅。
種松在庭戶，志與淵明俱。
朝挹西山爽，暮尋南澗娛。
霜中鶴骨瘦，雨夜龍髯疏。
主人應相似，節抱陵雲孤。
不知寒暑遷，肯徇世俗趨。
昔稱水南北，去曳侯門裾。
能伴松菊老，固知涇渭殊。
我恨營口腹，斂板慚妻孥。
三逕未能歸，高臥子不如。
青衫滿塵土，何時返樵漁。
未用北山移，我來只須臾。